Ńdɔ Hiram, ǹkúkúmá yā Tîr, a ngálóm bod ábə̄ Dávid, ai ndzaag omaŋ, bəmáwɔd, bəkábínda nə́ bə́ kə̄ nyé lóŋ ndá. 2Ńdɔ fɔ́ɔ́ Dávid a ngáyəm nâ Ǹtondôbə a ngáyə́m nye məkǒl á sí êtɔá ńkúkúmá yā Ísraɛ̂l ai nâ etɔá ńkúkúmá dzíé é ngábɛ́deban á yób ású áyɔŋ díé Ísraɛ̂l. 3Ńdɔ̄ Dávid a ngábad lúg bīníngá á Yērúzalɛm, a byé bān fám ai bān bīníngá. 4É bɔ́n á ngābyé á Yērúzalɛm bə́ ngábə́ mwé nâ: Shamua, Shovav, Natân, Salomóŋ, 5Yivhar, Elishua ai Elpaleth, 6Nogah, Nɛfɛg ai Yafia, 7Elishama, Bêlyada ai Elifɛleth. 8Ábōg Fīlísta bə́ ngáwóg naa bə́ wɔ́bɔ́ Dávid m̀bɔ́n míńkúkúmá, ńdɔ̄ bɔ́ bə́sə̄ bə́ ngábɛ́d nə́ bâkə bádzəŋ Dávid. Á wóg Dávid a ngáwóg nálā ńdɔ a ngákə tóban ai bɔ́. 9Ńdɔ Filísta bə́ ngásɔ́ bə́ mān yaman ai ndoŋ Refaít ésə. 10Ńdɔ̄ Dávid a ngákə̄ sílī Zambá naa: “Yə mayəan bɛ́d lúman ai Filísta, yə wayi bɔ́ və̄ á mɔ́ máma ? Ńdɔ Ǹtondôbə a ngáyalan nyé nâ: “Bɛ́də́ mayi bɔ́ və̄ á mɔ́ móe.” 11Ńdɔ̄ bə́ ngábɛ́d á Baal Perasim, Dávid a yídí bɔ̄ étēde. Ńdɔ̄ Dávid a dzó nâ: Zambá á yáī zēn á zāŋ miǹzízíŋ myáma ai wɔ́ wáma anə́ zēn məndím.” Asú tē bə́ ngáyole vóm tē nâ: Baal Perasim. 12Bə́ ngálíg bəzambá bábán hālá. Dávid nyé nâ: “Bə́ mānáŋā bɔ́ dígī á ndóan!”